KAMP 1 GETUIENISSE
Ek borrel nog en voel innerlik sterker, daar is vreugde in my hart. Gisteraand het ek my kinders geskakel en kon net nie ophou getuig nie. Al die lof en eer kom God toe vir wat die naweek gebeur het maar ek moes die Here ook dankie sê vir julle drie manne. Julle was die instrumente van God en julle het Hom vir geen oomblik teleurgestel nie. Julle was meesterlik en ek het net die grootste eerbied en respek vir julle.
Jammer ek skryf so laat, maar ek wil net vir jou en die manne wat die naweek aangebied het baie dankie sê. Ek glo julle het 'n groot werk gedoen wat julle eers later sal sien. Die manne het ook hul onderwerpe goed geken en oorgedra. Sê vir hulle almal baie dankie, en mag die goedheid en liefde van God so oorvloedig wees dat julle sal oorvloei van lekker kry.
Ek wil net graag terugvoer gee en getuig van die mannekamp wat julle aangebied het.
Ek het met 'n sekere verwagting gegaan en ek het dit oortref. Ek wou die volgende uit die kamp verwerf:
1. Ek wou nader aan die Here lewe
2. Ek wou in 'n verhouding met die Here staan
3. Ek wou ophou rook
4. Ek wou 'n beter mens word
5. Ek wou weer die man in die huis gewees het
Die kamp het my so aangeraak met die Heilige Gees en die Here se teenwoordigheid. Ek lewe nou nader aan die Here omdat ek saam met Hom die hele dag is, of Hy saam met my. Ek maak Hom nou deel van my met alles wat ek elke minuut doen. Ek praat nou gedurig met die Here. Waar ek ookal is, in die kar, waar ek by die werk sit. Ek het Saterdag 31/5 my laaste sigaret gerook en ek staan nog sterk. Ek het klaar die sigarette oorwin,en dit net met geloof in die Here. Ek het 'n belofte aan hom gemaak en ek staan daarby. Ek is definitief 'n beter mens vandat ek ontslae geraak het van my verlede, deurdat ek vergewe en vergeet het en dat ek nou in 'n verhouding met die Here staan. Ek word nie meer kwaad nie, ek kyk nou waar kan ek help en is vol liefde. En wat baie belangrik is, is die feit dat ek weer die man van die huis is. Ek is nou 'n voorbeeld. Die mense kan elke dag sien hoe die kamp my lewe aangeraak het en dat ek verseker 'n beter mens is.
Dit was my eerste kamp en sekerlik nie my laaste nie. Ek sien nou so uit na die volgende kamp. Dit is amazing dat manne so bymekaar kan kom en kan saam staan. Dankie vir julle en vir die manne wat ek daar ontmoet het.